แนะคนใกล้ชิดใช้หลัก 3 ส. เพื่อช่วยเหลือผู้สูญเสียบุคคลอันเป็นที่รักในครอบครัว รับข่าวสารด้วยความตระหนักแต่ไม่ตระหนก
แพทย์หญิงอัมพร เบญจพลพิทักษ์ อธิบดีกรมสุขภาพจิต กล่าวว่า ช่วงสัปดาห์ที่ผ่านมา มีการรายงานข่าวสารการสูญเสียทั้งจากการทำร้ายตนเอง จากการประสบอุบัติเหตุและวินาศภัยต่างๆ กรมสุขภาพจิตมีความห่วงใยครอบครัวผู้ที่สูญเสีย รวมไปถึงประชาชนผู้รับทราบข่าวสาร เพราะแม้การติดตามข่าวสารเป็นเรื่องที่ดี แต่หากมากไป โดยเฉพาะข่าวสารที่มีการกระตุ้นให้เกิดอารมณ์ต่างๆ เช่น เศร้า กังวล โกรธ เมื่อต้องประสบกับอารมณ์เหล่านี้ซ้ำๆ อาจส่งผลกระทบให้เกิดปัญหาทางกายมากขึ้นได้ เช่น ปวดศีรษะ ปวดกล้ามเนื้อ หายใจไม่อิ่ม ปวดท้อง ใจสั่น หัวใจเต้นเร็วผิดปกติ นอนไม่หลับ และอาการทางจิตใจ ได้แก่ อาการวิตกกังวลครุ่นคิดอยู่ตลอดเวลา หงุดหงิดง่าย ฉุนเฉียว ก้าวร้าว สมาธิไม่ดี ฟุ้งซ่านหรือหมกมุ่นมากเกินไป เบื่อหน่าย หรือท้อแท้ได้ สิ่งสำคัญที่กรมสุขภาพจิตห่วงคือ ครอบครัวของผู้สูญเสีย เพราะการจากไปของคนสำคัญในชีวิตโดยไม่ทันได้กล่าวคำอำลา สร้างความเศร้าโศกแบบเฉียบพลัน บางรายมีอาการตกใจสุดขีด ไม่สามารถตั้งสติ หรือใช้ชีวิตได้ดังเดิม คนรอบข้างคือ กลไกที่สำคัญที่จะฉุดรั้งให้ครอบครัวของผู้สูญเสียเหล่านั้นกลับมาใช้ชีวิตได้ ซึ่งสามารถช่วยเบื้องต้นด้วยวิธีการ 3 ส. คือ สอดส่อง ใส่ใจรับฟัง และส่งต่อ หากพบอาการไม่ทุเลา ให้ส่งต่อโดยแนะนำบริการทางสุขภาพจิต เช่น สายด่วนสุขภาพจิต 1323 หรือหน่วยบริการใกล้บ้านด้านนายแพทย์ธิติ แสวงธรรม รองอธิบดีกรมสุขภาพจิต กล่าวว่า ในส่วนของผู้ที่รับฟังข่าวสารสามารถใช้หลัก 4 วิธีปฏิบัติเพื่อลดความตระหนกจากการรับฟังข่าวสารสะเทือนอารมณ์ คือ มีสติทุกครั้งเมื่อต้องเสพข่าว จัดสรรเวลาติดตามข่าวสารอย่างพอดี พยายามทำกิจวัตรประจำวันให้เป็นปกติ หันเหความสนใจจากข่าวสารไปเรื่องอื่นบ้าง พักผ่อนและผ่อนคลายความเครียด หากยังมีความวิตกจนไม่สามารถควบคุมอารมณ์ตัวเองได้ สามารถขอรับบริการปรึกษาผู้เชี่ยวชาญด้านสุขภาพจิตที่ สถานบริการสาธารณสุขใกล้บ้าน หรือโทรปรึกษาสายด่วนสุขภาพจิต 1323 ได้ฟรีตลอด 24 ชั่วโมง